Aπολύουν όσους δεν υπέγραψαν το κατάπτυστο κείμενο της εργοδοσίας... στον ΙΑΝΟ. | ΒΑΘΥ ΚΟΚΚΙΝΟ
Home » Εργατικά » Aπολύουν όσους δεν υπέγραψαν το κατάπτυστο κείμενο της εργοδοσίας... στον ΙΑΝΟ.
Aπολύουν όσους δεν υπέγραψαν το κατάπτυστο κείμενο της εργοδοσίας... στον ΙΑΝΟ.
Από ΒΑΘΥ ΚΟΚΚΙΝΟ , Σάββατο, 19 Ιουλίου 2014 | 5:06 μ.μ.
Απολύθηκαν δύο εργαζόμενοι από το IANOS BAZZAR στο κέντρο της Αθήνας και δύο εργαζόμενοι από τη Θεσ/κη. Μια συνάδελφος στην Αθήνα εξωθήθηκε σε παραίτηση λόγω "δυσμενούς μετάθεσης".
Κοινό χαρακτηριστικό όλων τους, ότι δεν είχαν υπογράψει το κατάπτυστο κείμενο που κατέβασε η εργοδοσία προς υπογραφή και το οποίο στρέφονταν ενάντια στο Σύλλογο Υπαλλήλων Βιβλίου Χάρτου και τις διαμαρτυρίες που οργάνωσε για το ζήτημα των scanners.
Αυτή είναι η δημοκρατία και ο πολιτισμός της "αλυσίδας πολιτισμού ΙΑΝΟΣ".
Και ας μην ξεχνάμε: ΙΑΝΟΣ σημαίνει Νίκος Καρατζάς... καταδικασμένος για την υπόθεση με τις μίζες των 57 εκατ. ευρώ των εξοπλιστικών προγραμμάτων του Άκη Τσοχατζόπουλου
Οι παραφωνίες ξεκινάνε με την επιβολή 2 ωρών επιπλέον εργασίας, καθημερινά, πέραν του ωραρίου της σύμβασης ημιαπασχόλησης. Οπότε οι εργαζόμενοι στο bazaar καλούνται να δουλέψουν 6 ώρες ημερησίως για 6 ημέρες την εβδομάδα και αντιστοίχως οι full time 58 ώρες την εβδομάδα. Έτσι εμφανίστηκαν οι ''μαύρες ώρες'' τις οποίες η εταιρεία επιβάλλει και ξεπερνούν το 50% των ωρών τις υπογραφείσας σύμβασης. Ώρες τις οποίες πληρώνονται οι εργαζόμενοι με λεφτά που λαμβάνουν από το λογιστήριο χωρίς να φαίνονται σε κάποιο έγγραφο μισθοδοσίας και δίνονται στο χέρι. Λεφτά τα οποία η εταιρεία παρακρατεί εκβιαστικά και κατά το δοκούν, κάθε φορά που έκρινε ότι ο εργαζόμενος δεν έχει κάνει καλά την δουλειά του, με την λογική του προστίμου.
Ακόμα προστίθεται το καθεστώς των απλήρωτων υπερωριών, το οποίο καλούμαστε να υποστούμε οι εργαζόμενοι, σε περιόδους εργασιακού φόρτου π.χ εορταστική περίοδος ή λόγω υπέρογκης δουλειάς που έπρεπε να επιτελεστεί σε μικρό χρονικό διάστημα (καταμέτρηση αποθήκης σε 2 μέρες για παράδειγμα).
Μέσα σε ένα περιβάλλον με παράλογες απαιτήσεις οι εργαζόμενοι αρχίσαμε να επικοινωνούμε τις σκέψεις, τους προβληματισμούς και τις αγωνίες μας εστιάζοντας αναπόφευκτα στην εργασιακή μας καθημερινότητα η οποία μόνο αγανάκτηση και επιθυμία για αντίδραση μπορούσε να επιφέρει. Εκεί έρχεται η εργοδοσία, έχοντας σαφή στόχο το σπάσιμο των δεσμών που επιχειρήθηκαν να δημιουργηθούν, κάνοντας τις πρώτες απολύσεις, μειώνοντας ακόμη περισσότερο το εργατικό κόστος, καταλήγοντας σε 8 μήνες τα δυο BAZAAR να αριθμούν 10 απολυμένους. Μια επίθεση εναντίον μας που έρχεται να αποδείξει τις ανακρίβειες και την ηθική της εργοδοσίας που βιάστηκε να επικαλεστεί με περίσσια υπερηφάνεια πως ο Ιανός μόνο προσλαμβάνει άτομα και δεν απολύει. Υπό αυτό το καθεστώς και λαμβάνοντας υπ' όψιν την ιστορική τακτική της επιχείρησης να μην δίνει χώρο σε ανθρώπους που έχουν σκοπό το δίκαιο της διεκδίκησης (είχε καταστεί γνωστό ότι η εργοδοσία δεν συμπαθεί για παράδειγμα τους απεργούς) η αγανάκτηση είχε γίνει προϊόν εσωτερικής κατανάλωσης στους κύκλους των εργαζομένων.